SKRIFTLIG FORESPØRGSEL E-2926/00

af Rosa Miguélez Ramos (PSE) til Kommissionen

(19. september 2000)

Om: Opførelse af et kæmpefryseanlæg for fisk

Gruppen af europæiske eksportører af pelagiske arter, The Group, som består af nederlandske, franske og tyske fiskeskippere og er hjemmehørende i Nederlandene, har igennem længere tid fisket på fiskebankerne mellem Sahara og De Kanariske Øer med store supertrawlere i henhold til private fiskeriaftaler indgået med Marokko, og gruppen planlægger nu at opføre de største fryseanlæg i Europa med en lagerkapacitet på 60 000 metriske tons, så den kan drive fiskeri i stor målestok fra Las Palmas. De samlede planlagte investeringer er på 3 mia. pesetas, og The Group forventer, at der kan skaffes midler til projektet fra FIUF.

Et af de krav, Marokko har fremført for en forlængelse af fiskeriaftalen, har netop været bevarelse af ressourcerne. Men samtidig med at EF-flåden, som tidligere drev fangst på fiskebankerne mellem Sahara og De Kanariske Øer, har ligget ved kaj i 10 måneder, har supertrawlerne fra The Group siden januar losset over 100 000 metriske tons fisk, fanget i netop disse farvande, i Las Palmas' havn. Denne mængde svarer stort set til den, som EF-flåden fangede på et år. Når fryseanlægget opføres, vil The Group kunne fordoble fiskeriindsatsen, som nu skønnes at udgøre 300 000 metriske tons årligt.

Har Kommissionen kendskab til dette projekt? Har den modtaget nogen ansøgninger i denne forbindelse? Vil det kæmpefryseanlæg, som The Group planlægger, falde ind under de foranstaltninger, som kan finansieres af FIUF? Er de beskrevne forhold ikke i fuldstændig modstrid med EU's fælles fiskeripolitik?

Svar afgivet på Kommissionens vegne af Franz Fischler

(26. oktober 2000)

I begyndelsen af 1998 fik Kommissionen meddelelse om et investeringsprojekt for havnen i Las Palmas vedrørende opførelse og modernisering af fryseanlæg og håndtering af fiskeriprodukter. Projektet opfylder navnlig behov, der er kommet til udtryk fra en fiskerflåde, der fisker pelagiske arter langs den vestafrikanske kyst, og som ønsker at udnytte havnen i Las Palmas som hjemhavn og handelsplatform for det afrikanske marked for pelagiske arter.

Kommissionen er blevet underrettet om, at disse investeringer, som skal ske i to faser, på grund af deres omfang vil gøre det muligt for havnen i Las Palmas at få et økonomisk opsving og dermed forbedre den bekymringsvækkende økonomiske situation, som er knyttet til nedgangen i fiskeriaktiviteter i de senere år.

Kommissionen er bekendt med de bekymringer, der er er kommet til udtryk vedrørende disse investeringers mulige følger for fiskeriet i regionen.

Et sådant projekt ville i princippet være berettiget til fællesskabsstøtte inden for rammerne af det finansielle instrument til udvikling af fiskeriet (FIUF). Kommissionen har spurgt de spanske myndigheder om deres hensigter i den retning.

Kommissionen sikrer, at de nationale programmer for bistand til strukturændringer stemmer overens med målsætningerne for den fælles fiskeripolitik i medfør af artikel 1 og 3 i Rådets forordning (EØF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet(1). Kommissionen vil være lydhør over for alle parters holdninger.

(1) EFT L 337 af 30.12.1999.